b'\n_START_ARTICLE_\nTrdnjava Ehrenbreitstein\n_START_SECTION_\nPredhodne zgadbe\n_START_PARAGRAPH_\nHrib Ehrenbreitstein, na katerem se sedaj nahaja istoimenska trdnjava, je bil prvi\xc4\x8d naseljen v 4. tiso\xc4\x8dletju pred na\xc5\xa1im \xc5\xa1tetjem. Utrdbe so bile zgrajene \xc5\xbee v 10. / 9. stoletju pred na\xc5\xa1im \xc5\xa1tetjem. V 3. do 5. stoletju na\xc5\xa1ega \xc5\xa1tetja je bila tukaj zgrajena rimska utrdba. Ve\xc4\x8dje naselje je obstajalo v 8. / 9. stoletju pod karolin\xc5\xa1ko dinastijo.  _NEWLINE_Okoli leta 1000 je Ehrenbert postavil grad na hribu. Prvotno ime Burg Ehrenbertstein je kasneje postalo Burg Ehrenbreitstein._NEWLINE_Grad je bil prvi\xc4\x8d omenjen v obstoje\xc4\x8dem pisnem dokumentu leta 1139, kot lastnina nad\xc5\xa1kofa iz Trierja. Nad\xc5\xa1kof Hillin ga je raz\xc5\xa1iril med letoma 1152\xe2\x80\x931169. Podporni grad je bil zgrajen na hribu znan kot Helfenstein nekoliko proti jugu._NEWLINE_V 16. stoletju se je za\xc4\x8delo delo na spremembi gradu v trdnjavo, ki bi lahko vzdr\xc5\xbeala novo oro\xc5\xbeje, ki je uporabljalo smodnik. Eden prvih topov je bil 9-tonska oblegovalna naprava Greif (grifon). Ob vzno\xc5\xbeju hriba, ki je bil za\xc5\xa1\xc4\x8diten s trdnjavo, je imel Philipp Christoph von S\xc3\xb6tern pala\xc4\x8do Phillipsburg, zgrajeno v letih 1625\xe2\x80\x931629. Trdnjavo sta \xc5\xa1e izbolj\xc5\xa1ala njegova naslednika Karl Kaspar von der Leyen in Johann Hugo von Orsbeck. Leta 1632 so jo zasedli Francozi in leta 1637 cesarski vojaki v \xc4\x8dasu tridesetletne vojne._NEWLINE_Ehrenbreitstein je od leta 1657 do 1794 varoval najbolj dragoceno relikvijo Sveto tuniko, obla\xc4\x8dilo, ki naj bi ga nosil Jezus med ali tik pred njegovim kri\xc5\xbeanjem. Zaporedni nad\xc5\xa1kofje so jo uporabljali kot strate\xc5\xa1ko pomembno to\xc4\x8dko med razli\xc4\x8dnimi oblastniki; 1672, ob za\xc4\x8detku vojne med Francijo in Nem\xc4\x8dijo, je nad\xc5\xa1kof zavrnil zahteve tako odposlancev Ludvika XIV., kot tudi veleposlanika Brandenburga, Christopha Casparja von Blumenthala, da omogo\xc4\x8di prehod \xc4\x8dez reko Ren._NEWLINE_Leta 1688 je trdnjava uspe\xc5\xa1no prestala obleganje kralja Ludvika XIV. Francoskega. Okoli 1730 je Balthasar Neumann ustvaril Sch\xc3\xb6nborn-Werke, tretji obro\xc4\x8d utrdb._NEWLINE_So pa leta 1794 francoski revolucionarni vojaki zavzeli Koblenz. V naslednjih letih so trikrat neuspe\xc5\xa1no oblegali Ehrenbreitstein. Obleganje, ki se je za\xc4\x8delo leta 1798 v \xc4\x8dasu vojne druge koalicije, pa je izstradalo branitelje Ehrenbreitsteina, ki so leta 1799 kon\xc4\x8dno predali trdnjavo francoskim vojakom. Z Lun\xc3\xa9villskim mirom so se bili Francozi na koncu prisiljeni umakniti na desni breg Rena. Zato so leta 1801 razstrelili Ehrenbreitstein, da bi prepre\xc4\x8dili sovra\xc5\xbeniku uporabo popolnoma delujo\xc4\x8de trdnjave le lu\xc4\x8daj od francoskega ozemlja na levem bregu Rena._NEWLINE_Od leta 1803 do 1815 je obmo\xc4\x8dje pripadalo vojvodini Nassau.\n_START_SECTION_\nDana\xc5\xa1nja trdnjava\n_START_PARAGRAPH_\nPo sklepni listini Dunajskega kongresa je 1815 Porenje postalo pruska provinca. Utrdbe obmo\xc4\x8dja Koblenz so postale pruska voja\xc5\xa1ka prioriteta, zaradi bli\xc5\xbeine Francije in dejstva, da je Koblenz ozko grlo za vsa prevozna sredstva (ladje, \xc5\xbeeleznico in kopenski prevoz zaradi mostov). Zato so Prusi od leta 1815 do leta 1834 zgradili sistem utrdb okoli Koblenza, tako imenovano Festung Koblenz. To je bil mo\xc4\x8dan obro\xc4\x8d utrdb, v katerem je bila trdnjava Ehrenbreitstein del sistema. Za Festung Koblenz pravijo, da je bila za Gibraltarjem najve\xc4\x8dja voja\xc5\xa1ka trdnjava v Evropi. Trdnjava Ehrenbreitstein se je lahko branila z do 1200 vojaki._NEWLINE_Dejanska gradnja nove trdnjave se je odvijala od leta 1817 do 1828, za obrambo pa je bila pripravljena leta 1934. Kasneje je bila ve\xc4\x8dkrat raz\xc5\xa1irjena, ko je bil leta 1886 Koblenz razvr\xc5\xa1\xc4\x8den kot utrdba "manj\xc5\xa1ega pomena". Po tem, ko so dali Festung Koblenz zahodno od Rena med 1890-1903 razstaviti, so trdnjava in nekatere manj\xc5\xa1e strukture na vzhodnem bregu same krile renski prehod do leta 1918._NEWLINE_V letih aktivnega delovanja trdnjava nikoli ni bila napadena. Ukinitev po koncu prve svetovne vojne je bila posledica njene zaznane zgodovinske in umetni\xc5\xa1ke vrednosti. Ameri\xc5\xa1ki General Henry Tureman Allen, prepri\xc4\x8dan o njeni zgodovinski vrednosti kot trdnjavski primer 19. stoletja, je prepre\xc4\x8dil njeno namerno uni\xc4\x8denje leta 1922. Po letu 1919 jo je zasedala ameri\xc5\xa1ka vojska kot svoj sede\xc5\xbe v \xc4\x8dasu okupacije Porenja, po januarju 1923 pa so jo zasedali francoski vojaki._NEWLINE_Med drugo svetovno vojno je trdnjava slu\xc5\xbeila kot prostor za hrambo arhivov in kulturne dedi\xc5\xa1\xc4\x8dine (1943\xe2\x80\x931956), pa tudi mesto zra\xc4\x8dne obrambe (1943\xe2\x80\x931945) _NEWLINE_Po drugi svetovni vojni jo je najprej uporabljala francoska vojska, natu pa je bila leta 1947 izro\xc4\x8dena de\xc5\xbeeli Porenje-Pfal\xc5\xa1ka. V letih 1946\xe2\x80\x931950 je slu\xc5\xbeila kot tabori\xc5\xa1\xc4\x8de za begunce in nato v obdobju nezadostnih stanovanj v zgodnjih 1950-ih kot stanovanjski objekt (do 1960). Leta 1952 je bil v njej odprt mladinski hotel, sledil mu je muzej leta 1956. V letu 1972 je bil odkrit spomenik Ehrenmal des Deutschen Heeres (spomin na mrtve v nem\xc5\xa1ki vojski). V letu 2011 je postala, po obnovi, ki je trajala od leta 2007, trdnjava Ehrenbreitstein del Bundesgartenschau (Zvezne vrtne razstave) v Koblenzu,.\n_START_SECTION_\nDanes\n_START_PARAGRAPH_\nTrdnjava je danes odprta za obiskovalce. Z mestom Koblenz je \xc4\x8dez reko Ren povezana s kabinsko \xc5\xbei\xc4\x8dnico in z dvigalom v vzno\xc5\xbeju hriba. V zgradbah Ehrenbreitsteina je ve\xc4\x8d muzejev: fotografije (Haus der Fotografie), arheologije (Haus der Arch\xc3\xa4ologie) in pokrajinskega muzeja (Landesmuseum Koblenz;ob\xc4\x8dasne razstave). Tukaj je tudi Haus des Genusses, ki prikazuje regionalna vina in ponuja baro\xc4\x8dne ve\xc4\x8derje. Stalne razstave na ve\xc4\x8d krajih v notranjosti trdnjave zajemajo 5000 let zgodovine Ehrenbreitsteina. Poleg tega so v njej gostinski lokali, prilo\xc5\xbenostno pa slu\xc5\xbei tudi kot prizori\xc5\xa1\xc4\x8de za razli\xc4\x8dne kulturne dejavnosti, kot so koncerti na prostem in gledali\xc5\xa1ke predstave.'